ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3237/98

υποβολή: José Valverde López (PPE) προς την Επιτροπή

(26 Οκτωβρίου 1998)

Θέμα: Στη διάθεση του κοινού μέσω του Διαδικτύου (Internet) τα έγγραφα της Επιτροπής και όλες οι δημοσιεύσεις των διαφόρων υπηρεσιών και Οργανισμών

Η πρακτική των θεσμικών Οργάνων της ΕΕ να θέτουν στη διάθεση του κοινού όλο και περισσότερα έγγραφα μέσω του Διαδικτύου βρίσκει θερμή υποδοχή εκ μέρους των πολιτών.

Τι σχέδια έχει η Επιτροπή για την επέκταση των υπηρεσιών αυτών κατά τους προσεχείς μήνες;

Απάντηση του κ. Oreja εξ ονόματος της Επιτροπής

(14 Δεκεμβρίου 1998)

Τα στατιστικά στοιχεία για τη χρήση του εξυπηρετητή Internet Europa επιβεβαιώνουν την επιτυχία που έχει στο κοινό η εν λόγω πρωτοβουλία. Για παράδειγμα, το Σεπτέμβριο του 1998 το κοινό είχε πρόσβαση σε περίπου 7 εκατομμύρια έγγραφα της Επιτροπής, δηλαδή σε διπλάσια έγγραφα σε σχέση με το Σεπτέμβριο του 1997. Περίπου τα τέσσερα πέμπτα των συνδέσεων προέρχονται από χρήστες εγκατεστημένους στην Κοινότητα.

Μεταξύ άλλων, το σχέδιο δράσης της Επιτροπής για τους προσεχείς μήνες έχει στόχο:

- τη συνέχιση της ανάπτυξης του εξυπηρετητή στις 11 επίσημες γλώσσες της Ένωσης;

- τη θέση σε πλήρη λειτουργία της υπηρεσίας Europe Direct προκειμένου να διευκολυνθεί η αναζήτηση κοινοτικών πληροφοριών από τους πολίτες και τις μικρομεσαίες επιχειρήσεις (ΜΜΕ) μέσω internet και με "πράσινους αριθμούς";

- την υλοποίηση της ένταξης της υπηρεσίας Eur-Lex (διάθεση των Επίσημων Εφημερίδων και της ισχύουσας νομοθεσίας σε απευθείας σύνδεση) στο σύνολο της δομής του Europa;

- την ανάπτυξη της θέσης EURO;

- τη δημιουργία νέων θέσεων web σε συντονισμό με το Συμβούλιο, για την κοινή εξωτερική πολιτική και πολιτική ασφάλειας (ΚΕΠΠΑ) και τη συνεργασία στον τομέα της δικαιοσύνης και των εσωτερικών υποθέσεων.
ΓΡΑΠΤΗ ΕΡΩΤΗΣΗ P-3727/98

υποβολή: Jan Andersson (PSE) προς την Επιτροπή

(25 Νοεμβρίου 1998)

Θέμα: Κοινωνικό ντάμπινγκ ως ενδεχόμενη αιτία για τη μετατόπιση της παραγωγής της εταιρείας Ericsson από το Norrköping στη Σκωτία

Κατά τη συζήτηση που διεξήχθη μετά την απόφαση της εταιρείας Ericsson να μετατοπίσει ένα τμήμα της παραγωγής της από το Norrköping στη Σκωτία, προέκυψαν στοιχεία τα οποία αφήνουν να εννοηθεί ότι η μετατόπιση της παραγωγής οφείλεται κυρίως στο χαμηλό επίπεδο των κοινωνικών δικαιωμάτων των εργαζομένων στη βιομηχανική μονάδα της Σκωτίας, ιδιαίτερα σε ό,τι αφορά την τήρηση του ωραρίου εργασίας. Η Επιτροπή θα πρέπει να τάσσεται γενικότερα κατά του κοινωνικού ντάμπινγκ, ώστε να αποφεύγεται ο αθέμιτος ανταγωνισμός στην εσωτερική αγορά.

Έχει ήδη ή πρόκειται να εκπονήσει η Επιτροπή μελέτες για να εξετάσει κατά πόσον η μετατόπιση της παραγωγής της εταιρείας Ericsson από το Norrköping στη Σκωτία οφείλεται σε κοινωνικό ντάμπινγκ, και να εξηγήσει ποιά μέτρα προτίθεται να λάβει για να εμποδίσει τη διαφορετική εφαρμογή της οδηγίας για το ωράριο εργασίας, γεγονός που μπορεί να οδηγήσει σε αθέμιτο ανταγωνισμό στα μεμονωμένα κράτη μέλη;
ΓΡΑΠΤΗ ΕΡΩΤΗΣΗ E-2370/98

υποβολή: Jesús Cabezón Alonso (PSE) και Juan Colino Salamanca (PSE) προς την Επιτροπή

(27 Ιουλίου 1998)

Θέμα: Επιδότηση μοσχαριών στην Ισπανία

Για ποιό λόγο η αναληφθείσα από το Συμβούλιο Υπουργών Γεωργίας τον Οκτώβριο του 1997 δέσμευση για την αύξηση του αριθμού των επιδοτουμένων αρσενικών μοσχαριών στην Ισπανία (650.000) μειώθηκε στις 603.000 από το Συμβούλιο Υπουργών Γεωργίας του Ιουνίου του 1998;

Αντιλαμβάνεται η Επιτροπή ότι οι ανωτέρω αριθμοί, τόσο εκείνος για τον οποίο αναλήφθηκε δέσμευση όσο και ο τελικά εγκριθείς, πόρω απέχουν από τον πραγματικό αριθμό των μοσχαριών που σφάζονται στην Ισπανία;

Απάντηση του κ. Fischler εξ ονόματος της Επιτροπής

(16 Σεπτεμβρίου 1998)

Ο αριθμός των 603 674 επιδοτουμένων αρσενικών βοοειδών αντιστοιχεί στον αριθμό τον οποίο είχε παραχωρήσει το Συμβούλιο Υπουργών Γεωργίας τον Οκτώβριο του 1996, πράγμα που συνεπάγεται αύξηση κατά 9,5 % σε σχέση με το μέγιστο όριο το οποίο εφαρμοζόταν προηγουμένως. Ο αριθμός αυτός πρέπει να θεωρηθεί σε συνάρτηση με την κατά 20 % περίπου μείωση η οποία εφαρμόζεται στο σύνολο των κρατών μελών. Εξάλλου, το ίδιο Συμβούλιο είχε αναλάβει την υποχρέωση, στο πλαίσιο της μακροπρόθεσμης μεταρρύθμισης, και με την προοπτική της θέσης σε ισχύ την 1η Ιανουαρίου 1997, να εξετάσει ιδιαιτέρως την περίπτωση των κρατών μελών των οποίων οι αιτήσεις υπερβαίνουν σημαντικά τα περιφερειακά τους μέγιστα όρια, και στα οποία η αναλογία μεταξύ του μεγίστου ορίου και του αριθμού των ζώων που σφάζονται, είναι μικρότερη από τον κοινοτικό μέσο.

Η Επιτροπή για να καταστήσει εφικτή την τήρηση της προθεσμίας που ορίστηκε από το Συμβούλιο, έχει προτείνει, στα συνοδευτικά μέτρα του πακέτου των τιμών για την περίοδο 1998/1999, αύξηση του μεγίστου ορίου μέχρι τον αριθμό των 649 896 επιδοτουμένων κεφαλών. Ο αριθμός αυτός αντιπροσωπεύει μέγιστη υπέρβαση κατά 10 % σε σχέση με τον αριθμό αιτήσεων για πριμοδότηση για αρσενικά βοοειδή, ο οποίος έχει ανακοινωθεί από την Ισπανία. Το Συμβούλιο των Υπουργών Γεωργίας του Ιουνίου 1998 απέσυρε αυτή την πρόταση παραπέμποντας, εκ νέου, την απόφαση σχετικά με το ζήτημα αυτό όσον αφορά την Ισπανία και την Πορτογαλία, στο πλαίσιο των συζητήσεων του Προγράμματος Δράσης 2000(1), ορίζοντας ως προθεσμία εφαρμογής την περίοδο η οποία αρχίζει την 1 Μαΐου 1999.

Η Επιτροπή γνωρίζει καλά την κατάσταση σχετικά με το θέμα αυτό στην Ισπανία. Ως εκ τούτου, έχει υποβάλει την πρόταση η οποία περιλαμβάνεται στο προαναφερόμενο πακέτο τιμών.

(1) COM(97)2000 τελικό .
ΓΡΑΠΤΗ ΕΡΩΤΗΣΗ E-2365/98

υποβολή: Alexandros Alavanos (GUE/NGL) προς την Επιτροπή

(27 Ιουλίου 1998)

Θέμα: Έργα του ΠΕΠ Πελοποννήσου στη Στεμνίτσα Αρκαδίας

Στο ΠΕΠ Πελοποννήσου έχει ενταχθεί το έργο "ανάπλαση και εσωτερική οδοποιΐα του Δήμου Στεμνίτσας" προϋπολογισμού 200 εκ. δρχ. Υπάρχουν όμως διαμαρτυρίες εκ μέρους κατοίκων αλλά και επιστημόνων που επισημαίνουν ότι τα έργα που πρόκειται να γίνουν αλλοιώνουν την παραδοσιακή αρχιτεκτονική του οικισμού. Δεδομένου ότι η Στεμνίτσα έχει χαρακτηρισθεί ιστορικός και διατηρητέος τόπος, ερωτάται η Επιτροπή ποιά μέτρα θα λάβει, αφού εξετάσει τις κατηγορίες, ώστε τα έργα που θα γίνουν να είναι συμβατά με τον ιστορικό χαρακτήρα του χωριού χωρίς να αλλοιώνουν την παραδοσιακή αρχιτεκτονική του.

Απάντηση της κας Wulf-Mathies εξ ονόματος της Επιτροπής

(25 Σεπτεμβρίου 1998)

Η Επιτροπή επιβεβαιώνει ότι η συγχρηματοδότηση του οδικού δικτύου Στεμνίτσας συμπεριελήφθη στο περιφερειακό πρόγραμμα Πελοποννήσου. Αυτό αποφασίσθηκε από την επιτροπή παρακολούθησης του προγράμματος αυτού, με βάση την πρόταση των ελληνικών αρχών και το γεγονός ότι, η διαδικασία που αφορά την κατακύρωση των δημόσιων συμβάσεων καθώς και η αξιολόγηση του αντικτύπου επί του περιβάλλοντος παρακολουθήθηκε με ορθό τρόπο.
ΓΡΑΠΤΗ ΕΡΩΤΗΣΗ E-2909/98

υποβολή: Ian White (PSE) προς την Επιτροπή

(2 Οκτωβρίου 1998)

Θέμα: Μονάδα αποτέφρωσης αποβλήτων στην Casares

Έχει άραγε λάβει απάντηση η Επιτροπή από την Ισπανική Κυβέρνηση σχετικά με τη Δημοτική Μονάδα αποτέφρωσης αποβλήτων που προτείνεται και τις ανησυχίες της Επιτροπής προκειμένου να εξασφαλισθεί ότι τα απόβλητα που μεταφερονται στη μονάδα και το χώρο απόρριψης απορριμμάτων δεν θέτουν σε κίνδυνο την ανθρώπινη υγεία και το περιβάλλον;

Απάντηση της κ. Bjerregaard εξ ονόματος της Επιτροπής

(20 Νοεμβρίου 1998)

Η εγκατάσταση για την επεξεργασία στερεών αστικών αποβλήτων στην πόλη Casares στην περιοχή της Μάλαγας δεν προβλέπει την αποτέφρωση αναλόγων αποβλήτων. Η μονάδα θα αποτελείται από εγκατάσταση λιπασματοποίησης των βιοαποδομήσιμων αποβλήτων και από αποθήκη αδρανών αποβλήτων.

Εχει ήδη εκτελεσθεί μελέτη για την αξιολόγηση των περιβαλλοντικών επιπτώσεων και έχουν ήδη ληφθεί προληπτικά και διορθωτικά μέτρα, σύμφωνα με τις απαιτήσεις της οδηγίας 85/337/ΕΟΚ του Συμβουλίου της 27 Ιουνίου 1985 για την εκτίμηση των επιπτώσεων ορισμένων δημόσιων και ιδιωτικών έργων στο περιβάλλον(1). Εξάλλου ειδικό πρόγραμμα επιτήρησης και ελέγχου συνιστά μέρος της ως άνω αξιολόγησης.

(1) ΕΕ L 175 της 5.7.1985.
ΓΡΑΠΤΗ ΕΡΩΤΗΣΗ E-3166/98

υποβολή: Raimo Ilaskivi (PPE) και Jyrki Otila (PPE) προς το Συμβούλιο

(22 Οκτωβρίου 1998)

Θέμα: Η στάση υπαλλήλου του Συμβουλίου έναντι του Ευρωπαïκού Κοινοβουλίου

Στις 3 Οκτωβρίου 1998 δημοσιεύθηκε, στις σελίδες 22-23 του ενθέτου για το Σαββατοκύριακο της εκδιδομένης στην Φινλανδία εφημερίδας Ilta-Sanomat άρθρο του κ. Mikko Numminen με τίτλο "Χαμένος στον οίκο της Ευρώπης". Στο εν λόγω άρθρο αποκαλύπτονται, μεταξύ άλλων, και οι απόψεις ορισμένων υπαλλήλων του Συμβουλίου αναφορικά με τη θέση του Ευρωπαϊκού Κοινοβουλίου. Σύμφωνα με το άρθρο, ο Γενικός Διευθυντής κ. Sixten Korkman επικρίνει το Ευρωπαϊκό Κοινοβούλιο υπογραμμίζοντας ότι η δραστηριότητά του μόνο προβλήματα προκαλεί.

Η δήλωση αυτή αποτελεί όχι μόνο προϊόν απερισκεψίας αλλά και προσβολή του μοναδικού θεσμικού οργάνου της ΕΕ που έχει εκλεγεί δημοκρατικά. Και το χειρότερο, η δήλωση αυτή δεν συμβάλλει στην εξάλειψη της δυσπιστίας με την οποία αρκετοί πολίτες των διαφόρων κρατών μελών αντιμετωπίζουν την ΕΕ.

Συμμερίζονται και άλλοι στους κόλπους του Συμβουλίου τις απόψεις αυτές του κ. Korkman; Εάν αυτές δεν αντικατοπτρίζουν τη γενική τοποθέτηση του Συμβουλίου έναντι του ΕΚ, σε ποιές ενέργειες προτίθεται να προβεί το Συμβούλιο προκειμένου να διευθετήσει τη δημιουργηθείσα λόγω της δήλωσης αυτής κατάσταση και να επαναφέρει στην τάξη τον κ. Korkman;

Απάντηση

(18/19 Ιανουαρίου 1999)

Δεν αποτελεί πρακτική του Συμβουλίου να σχολιάζει άρθρα των εφημερίδων όπως τα αναφερόμενα από τους αξιότιμους κ.κ. βουλευτές. Το Συμβούλιο επιθυμεί ωστόσο να τονίσει ότι τα σχόλια των υπαλλήλων της Γενικής Γραμματείας του Συμβουλίου, όποια και να είναι η φύση τους, δεν μπορούν ουδόλως να αποθοδούν στο Συμβούλιο.

Το Συμβούλιο, καθώς και η Γενική Γραμματεία, αποδίδει την ύψιστη σημασία στον ρόλο του Ευρωπαϊκού Κοινοβουλίου και στις καλές σχέσεις μεταξύ Ευρωπαϊκού Κοινοβουλίου και Συμβουλίου.
ΓΡΑΠΤΗ ΕΡΩΤΗΣΗ E-3162/98

υποβολή: Mathieu Grosch (PPE) προς την Επιτροπή

(19 Οκτωβρίου 1998)

Θέμα: Ρύθμιση για τους διασυνοριακούς εργαζόμενους σε ό,τι αφορά την ασφάλιση ασθενείας

Οι αποφάσεις του ΔΕΚ στις υποθέσεις C-120/95 και C-158/96 αναφέρουν ότι οι αρχές της ελεύθερης διακίνησης των αγαθών και των υπηρεσιών ισχύουν και για τις ιατρικές θεραπείες και υπηρεσίες. Υφίσταται δε συγκεκριμένη περίπτωση διασυνοριακού εργαζόμενου ο οποίος διαμένει στο Βέλγιο και εργάζεται στη Γερμανία όπου είναι και ασφαλισμένος σύμφωνα με τις αντίστοιχες γερμανικές νομοθετικές διατάξεις.

1. Σε ό,τι αφορά την επιστροφή των ιατρικών εξόδων, ισχύουν πάντα οι τιμές των ασφαλιστικών φορέων της χώρας ασφάλισης, ανεξάρτητα από το σε ποιό κράτος μέλος πραγματοποιήθηκαν οι υπηρεσίες;

2. Εάν ναι, δεν παραβιάζονται οι προαναφερθείσες αποφάσεις, εφόσον ο φορέας της κοινωνικής ασφάλισης εφαρμόζει κατά την επιστροφή των χρημάτων τους κανόνες που ισχύουν στην χώρα καταγωγής;

3. Αληθεύει το γεγονός ότι η ελεύθερη αγορά ισχύει, σύμφωνα με τις προαναφερθείσες αποφάσεις του ΔΕΚ, και για τον τομέα των ιατρικών υπηρεσιών, οι διασυνοριακοί εργαζόμενοι αποκλείονται όμως από αυτή, αν και εξακολουθεί να ισχύει ο κανονισμός 1408/71 ΕΟΚ;

4. Εάν ναι, ποιά μέτρα προτίθεται να λάβει η Επιτροπή για να αντιμετωπιστεί η άσχημη αυτή κατάσταση;

Απάντηση του κ. Flynn εξ ονόματος της Επιτροπής

(16 Δεκεμβρίου 1998)

Σύμφωνα με τα άρθρα 29 και 20 του καν.(ΕΚ) 1408/71 του Συμβουλίου της 14 Ιουνίου 1971, σχετικά με την εφαρμογή των συστημάτων κοινωνικής ασφάλισης στους μισθωτούς εργαζόμενους και τις οικογένειές τους που διακινούνται στο εσωτερικό της Κοινότητας(1),ο διασυνοριακός εργαζόμενος δύναται να επιλέξει την περίθαλψή του στο κράτος μέλος διαμονής του, σύμφωνα με τη νομοθεσία αυτού του κράτους μέλους ή στο κράτος μέλος όπου εργάζεται, σύμφωνα με τη νομοθεσία αυτού του τελευταίου κράτους μέλους, χωρίς να χρειάζεται προηγούμενη άδεια ή να περιορίζεται η περίθαλψη περίθαλψμόνο στις παροχές έκτακτης ανάγκης.

(1) Παγιώθηκε με τον καν. (ΕΚ) 118/97 του Συμβουλίου - ΕΕ L 28 της 30.1.1997.
ΓΡΑΠΤΗ ΕΡΩΤΗΣΗ E-2777/98

υποβολή: Johanna Maij-Weggen (PPE) προς την Επιτροπή

(14 Σεπτεμβρίου 1998)

Θέμα: Η φυλάκιση του κ. Akin Birdal, προέδρου της τουρκικής οργάνωσης για την προάσπιση των ανθρωπίνων δικαιωμάτων IHD

Γνωρίζει η Επιτροπή ότι ο κ. Akin Birdal, πρόεδρος της οργάνωσης για την προάσπιση των ανθρωπίνων δικαιωμάτων (IHD), καταδικάσθηκε σε φυλάκιση ενός έτους για "προτροπή σε φυλετικό μίσος" ενώ το μόνο που έκανε ήταν να γράψει άρθρο σχετικά με την ειρηνική επίλυση του προβλήματος με το PKK, και να αναλάβει δράσεις εναντίον των βασανιστηρίων στα αστυνομικά τμήματα και εναντίον του εμπρησμού κουρδικών χωριών από τον τουρκικό στρατό;

Είναι διατεθειμένη η Επιτροπή να ζητήσει από την τουρκική κυβέρνηση πληροφορίες σχετικά με την υπόθεση αυτή καθώς και την ελευθέρωση του κ. Akin Birdal;

Απάντηση του κυρίουvan den Broek εξ ονόματος της Επιτροπής

(15 Οκτωβρίου 1998)

Η Επιτροπή είναι ενήμερη για την καταδίκη σε ένα χρόνο φυλάκιση που υπέστη ο κύριος Akin Birdal στις αρχές του έτους αυτού από ένα δικαστήριο της ασφάλειας του κράτους. Μετά την απόφαση αυτή του δικαστηρίου, ο κύριος Birdal υπέβαλε έφεση στον Άρειο Πάγο και δεν υπέστη στέρηση της ελευθερίας του. Μια πρώτη απόφαση του δικαστηρίου αναίρεσε την καταδίκη του δικαστηρίου. Στη συνέχεια η υπόθεση διαβιβάστηκε στο δικαστήριο που επιβεβαίωσε την πρώτη του απόφαση για καταδίκη. Ο κύριος Birdal εισήγαγε τότε μια δεύτερη έφεση στον Άρειο Πάγο όπου εκκρεμεί προς το παρόν η υπόθεση. Το δικαστήριο θα αποφανθεί τελεσίδικα. Ο κύριος Birdal ευρίσκεται αυτή τη στιγμή στη Γαλία για ιατρικούς λόγους.

Η Επιτροπή επιμένει στη σημασία της βελτίωσης της κατάστασης των δικαιωμάτων του ανθρώπου και τη συνέχιση της διαδικασίας εκδημοκράτησης της Τουρκίας για την ανάπτυξη των σχέσεων με την Τουρκία. Στο Ευρωπαϊκό Συμβούλιο του Λουξεμβούργου του Δεκέμβρίου του 1997 η Ευρωπαϊκή Ένωση υπενθύμισε ότι η ενίσχυση των σχέσεων της Τουρκίας με την Ένωση αποτελεί επίσης συνάρτηση της εξακολούθησης των πολιτικών και οικονομικών μεταρρυθμίσεων που έχει αναλάβει το κράτος αυτό, ιδίως για την ευθυγράμμιση των κανόνων και των πρακτικών σε θέματα δικαιωμάτων του ανθρώπου στους κανόνες που ισχύουν στην Ένωση. Παρά την απόφαση της Άγκυρας να διακόψει κάθε πολιτικό διάλογο με την Ένωση, η Επιτροπή επιθυμεί να συνεχίσει να καθιστά γνωστές στους Τούρκους συνομιλητές της τις απόψεις της Ένωσης στα θέματα αυτά, και ιδίως σέκείνα που έθιξε το Αξιότιμο Μέλος του Κοινοβουλίου.
ΓΡΑΠΤΗ ΕΡΩΤΗΣΗ E-3024/98

υποβολή: Brian Simpson (PSE) προς την Επιτροπή

(8 Οκτωβρίου 1998)

Θέμα: Ταχυδρομικές υπηρεσίες

Μπορεί η Επιτροπή να μας πληροφορήσει πότε θα ενημερώσει το Ευρωπαϊκό Κοινοβούλιο για τις προτάσεις της σχετικά με τόν τομέα των ταχυδρομείων και εάν οι προτάσεις αυτές θα είναι ευθυγραμμισμένες με τη συχνά διακηρυχθείσα θέση του Κοινοβουλίου αναφορικά με την ελευθέρωση των ταχυδρομικών υπηρεσιών;

Απάντηση του κ. Bangemann εξ ονόματος της Επιτροπής

(6 Νοεμβρίου 1998)

Η οδηγία 97/67/ΕΚ του Κοινοβουλίου και του Συμβουλίου της 15ης Δεκεμβρίου 1997 σχετικά με τους κοινούς κανόνες για την ανάπτυξη της εσωτερικής αγοράς κοινοτικών ταχυδρομικών υπηρεσιών(1) προβλέπει στο άρθρο 7 ότι η Κοινότητα υποβάλλει, έως το τέλος του 1998, πρόταση οδηγίας σχετικά με την εξακολούθηση της σταδιακής και ελεγχόμενης ελευθέρωσης της αγοράς ταχυδρομικών υπηρεσιών.

Δεδομένου ότι η εν λόγω πρόταση πρέπει να υποβληθεί μετά από ανασκόπηση του τομέα, είναι απαραίτητο να διαθέτει η Επιτροπή προηγουμένως τα συμπεράσματα των υπό εξέλιξη μελετών σχετικά με τις επιπτώσεις της ελευθέρωσης ορισμένων ταχυδρομικών υπηρεσιών. Οι μελέτες αναμένεται να ολοκληρωθούν κατά τα τέλη Οκτωβρίου 1998, επομένως η Επιτροπή θα είναι σε θέση να διαβιβάσει την πρότασή της στο Κοινοβούλιο κατά τα τέλη 1998.

Παρόλο που σε αυτό το στάδιο η Επιτροπή δεν είναι σε θέση να αναφέρει το περιεχόμενο της μελλοντικής της πρότασης, ιδίως επειδή δεν διαθέτει τα αποτελέσματα των υπό εξέλιξη μελετών, μπορεί ωστόσο να διαβεβαιώσει το αξιότιμο μέλος του Κοινοβουλίου ότι θα λάβει σοβαρά υπόψη την θέση που έλαβε στο παρελθόν το Κοινοβούλιο για το ζήτημα αυτό.

(1) ΕΕ L 15 της 21.1.1998.
ΓΡΑΠΤΗ ΕΡΩΤΗΣΗ P-3064/98

υποβολή: Helena Torres Marques (PSE) προς την Επιτροπή

(2 Οκτωβρίου 1998)

Θέμα: Πορτογαλικά προγράμματα στον τομέα της ενέργειας

Η Επιτροπή αποφάσισε να χρηματοδοτήσει 116 προγράμματα επίδειξης στον τομέα της ενεργειακής τεχνολογίας και 120 συνοδευτικά μέτρα με ποσό ύψους 110,5 εκατ. Ecu.

Μπορεί η Επιτροπή να αναφέρει εάν από αυτά τα προγράμματα και τα συνοδευτικά μέτρα ένα ή περισσότερα αφορούν την Πορτογαλία και ποιό ποσό τους αναλογεί;

Απάντηση του κ. Παπουτσή εξ ονόματος της Επιτροπής

(23 Οκτωβρίου 1998)

Το 1998, στο πλαίσιο του προγράμματος "Μη πυρηνική ενέργεια", τμήμα "επιβίωση" (Thermie), αξιολογήθηκαν εκ μέρους της Επιτροπής 12 προτάσεις έργων επίδειξης (τύπου Α) με 16 Πορτογάλους συμμετέχοντες. Το κατ' εκτίμησιν συνολικό ποσό ενίσχυσης των 12 αυτών προτάσεων ανέρχεται σε 8,1 εκατομ. ECU.

Επιπλέον, η Επιτροπή αξιολόγησε 19 προτάσεις συνοδευτικών μέτρων (τύπος Β) με προβλεπόμενη συμμετοχή 20 πορτογαλικών οργανώσεων, συνολικού ύψους 2,7 εκατομ. ECU.

Η Επιτροπή διαβιβάζει απευθείας στο Αξιότιμο Μέλος του Κοινοβουλίου καθώς και στη Γενική Γραμματεία του Κοινοβουλίου τον πλήρη κατάλογο των 31 αυτών προτάσεων (12 έργα τύπου Α και 19 δράσεις τύπου Β), με τον αντίστοιχο κωδικό, τον τίτλο, το κόστος, το εκτιμώμενο ύψος ενισχύσεως καθώς και τα στοιχεία του Πορτογάλοθ υποψήφιου.
ΓΡΑΠΤΗ ΕΡΩΤΗΣΗ E-3239/98

υποβολή: Marjo Matikainen-Kallström (PPE) προς την Επιτροπή

(26 Οκτωβρίου 1998)

Θέμα: Βοήθεια στα θύματα εγκληματικών ενεργειών στην Ευρωπαïκή Ένωση

Σύμφωνα με προερχόμενες από τα φινλανδικά μέσα μαζικής ενημέρωσης πληροφορίες, η εφημερεύουσα υπηρεσία για την παροχή βοήθειας στα θύματα εγκληματικών ενεργειών, η οποία συστάθηκε το 1994 στην Φινλανδία, θα λειτουργεί πλέον σε μόνιμη βάση. Προς το παρόν, οι εργασίες της εν λόγω υπηρεσίας διεκπεραιώνονται από εθελοντές εργαζομένους. Η λειτουργία της συντονίζεται από τον Φινλανδικό Ερυθρό Σταυρό.

Δεδομένου ότι η παρεχόμενη από την εφημερεύουσα αυτή υπηρεσία βοήθεια έχει αποδειχθεί ιδιαίτερα ωφέλιμη, στα πλαίσια σχετικής δημοσίας συζήτησης έχει εξετασθεί το ενδεχόμενο της διεύρυνσης της εν λόγω υπηρεσίας μέσω ενός συντονισμού σε πανευρωπαϊκό επίπεδο.

Σε ποιές ενέργειες προτίθεται να προβεί η Επιτροπή προκειμένου να εξακριβώσει τις δυνατότητες για παροχή βοήθειας στα θύματα εγκληματικών ενεργειών μέσω των διαφόρων κοινοτικών πολιτικών; Ποιά είναι η στάση της Επιτροπής όσον αφορά την ιδέα να χρηματοδοτούνται με κοινοτικούς πόρους οι λειτουργούσες στην Ευρωπαϊκή Ένωση εφημερεύουσες υπηρεσίες παροχής βοήθειας στα θύματα εγκληματικών ενεργειών;

Απάντηση της κ. Gradin εξ ονόματος της Επιτροπής

(16 Δεκεμβρίου 1998)

Όσον αφορά το πρόβλημα της παροχής βοήθειας στα θύματα εγκληματικών ενεργειών στην Ευρώπη, η Επιτροπή περιέλαβε το θέμα αυτό στο πρόγραμμα εργασίας του 1999, έτος κατά το οποίο θα ξεκινήσει σχετικές διαβουλεύσεις με σκοπό την ανάληψη κατάλληλων πρωτοβουλιών για τη βελτίωση της κατάστασης των θυμάτων στην Ευρώπη.

Η Επιτροπή είναι της γνώμης ότι η κοινοτική χρηματοδότηση των υπηρεσιών παροχής βοήθειας στα θύματα δεν θα πρέπει να αποτελεί τον κανόνα. Την ευθύνη για τη χρηματοδότηση των προαναφερόμενων υπηρεσιών την έχει το κράτος μέλος, που έχει αναλάβει εθελουσίως διεθνείς υποχρεώσεις όσον αφορά την παροχή τέτοιου είδους κατάλληλων υπηρεσιών.

Πάντως, η Επιτροπή έχει εκτάκτως παράσχει την οικονομική της συνεισφορά σε ατομικά σχέδια στον τομέα των θυμάτων εγκληματικών ενεργειών στα πλαίσια των προγραμμάτων της Grotius, STOP και Daphne.
ΓΡΑΠΤΗ ΕΡΩΤΗΣΗ E-2757/98

υποβολή: Richard Corbett (PSE) προς την Επιτροπή

(10 Σεπτεμβρίου 1998)

Θέμα: Σύλλογος "Riverside Housing Association", στο Merseyside

Θα μπορούσε μήπως η Επιτροπή να επιβεβαιώσει ότι ο Σύλλογος Riverside Housing Association έλαβε από το ΕΚΤ περίπου 30 χιλιάδες στερλίνες προφανώς για την κατάρτιση του προσωπικού του;

Γνωρίζει μήπως η Επιτροπή ότι ανώτερο στέλεχος του συλλόγου αυτού αποσύρεται με πρόωρη συνταξιοδότηση και λαμβάνει ως "χρυσή χειραψία" ποσό 200.000 στερλινών περίπου;

Φρονεί η Επιτροπή ότι ο ανωτέρω σύλλογος, υπό το πρίσμα της κοινοτικής χρηματοδότησης που έλαβε, προβαίνει στη βέλτιστη χρήση των χορηγήσεων από το ΕΚΤ;

Απάντηση του κ. Flynn εξ ονόματος της Επιτροπής

(10 Νοεμβρίου 1998)

Η στεγαστική ένωση του Riverside έλαβε £22,149 από τη συγχρηματοδότηση του Ευρωπαϊκού Κοινωνικού Ταμείου για ένα έργο που εκτελέστηκε το 1997 σύμφωνα με το πρόγραμμα του στόχου 1 για το 1994-1999 στο Merseyside. Ουδεμία ένδειξη υπάρχει ότι αυτά τα κεφάλαια χρησιμοποιήθηκαν με καταχρηστικό τρόπο. Το έργο αφορούσε την αναβάθμιση των δεξιοτήτων των υπαλλήλων.
ΓΡΑΠΤΗ ΕΡΩΤΗΣΗ P-3502/98

υποβολή: Esko Seppänen (GUE/NGL) προς την Επιτροπή

(12 Νοεμβρίου 1998)

Θέμα: Επιτροπή Wassenaar

Στο πλαίσιο της Ευρωπαϊκής Ένωσης λειτουργεί η λεγομένη Επιτροπή Wassenaar της οποίας έργο είναι, μεταξύ άλλων, να εξετάζει τα συστήματα κρυπτογράφησης και κωδικοποίησης των επικοινωνιών. Η Γραμματεία της εδρεύει στη Βιέννη. Ποιά είναι τα καθήκοντα τα οποία έχει αναλάβει αυτή η επιτροπή, ποιό είναι το καθεστώς της στους κόλπους της ΕΕ και με ποιούς τρόπους υποβάλλονται προς εξέταση στην ΕΕ τα σχέδια κρυπτογράφησης που έχουν προφανώς αποτελέσει αντικείμενο συζήτησης;

Απάντηση του κυρίουvan den Broek εξ ονόματος της Επιτροπής

(3 Δεκεμβρίου 1998)

Ο διακανονισμός του Wassenaar είναι ο διάδοχος της συντονιστικής επιτροπής για τις εξαγωγές στις περιοχές του κομμουνιστικού καθεστώτος (COCOM). Ενώ είχε οριστικά εφαρμοσθεί με την έγκριση των "αρχικών στοιχείων" τον Ιούλιο του 1996 από 33 ιδρυτικά μέλη συμπεριλαμβανομένων των Ηνωμένων Πολιτειών, της Ρωσίας και όλων των κρατών μελών της Ένωσης, ασχολείται με τον έλεγχο των εξαγωγών και την ανταλλαγή πληροφοριών σχετικά με τα είδη διπλής χρήσης και τα συμβατικά όπλα. Η Κοινότητα ως σύνολο δε συμμετέχει στη συμφωνία.

Τα είδη που καλύπτονται από το διακανονισμό του Wassenaar περιλαμβάνουν τα προϊόντα κρυπτογράφησης. Δεδομένου ότι όλος ο κατάλογος των προϊόντων διπλής χρήσης του Wassenaar είναι ενσωματωμένος στον κατάλογο των ελεγχόμενων προϊόντων διπλής χρήσης της Ένωσης (απόφαση του Συμβουλίου αριθ. 942/94/ΚΕΠΠΑ της 19ης Δεκεμβρίου 1994 στην κοινή δράση που ενέκρινε το Συμβούλιο με βάση το άρθρο Ι.3 της Συνθήκης για την Ευρωπαϊκή Ένωση σχετικά με τον έλεγχο των εξαγωγών των προϊόντων διπλής χρήσης(1) όπως διαδοχικά τροποποιήθηκε), τα προϊόντα κρυπτογράφησης που καλύπτονται από τον κατάλογο του Wassenaar υπόκεινται σε έλεγχο όταν εξάγονται από την Κοινότητα. Κάθε αλλαγή στο εύρος του ελέγχου του διακανονισμού του Wassenaar (για παράδειγμα η διακοπή του ελέγχου για ορισμένα είδη) οδηγεί στις αντίστοιχες αλλαγές στον κατάλογο της Ένωσης.

Ο διακανονισμός έχει μια μόνιμη γραμματεία στη Βιέννη. Πληροφορίες για τις εργασίες του διακανονισμού υπάρχουν στο Website www. wassenaar.org.

(1) ΕΕ L 367 της 31.12.1994.